KIRJALLINEN KYSYMYS P-1915/99 esittäjä(t): Chris Davies (ELDR) komissiolle. Natura 2000 -ohjelman vahvistaminen.



Virallinen lehti nro 170 E , 20/06/2000 s. 0122 - 0123



KIRJALLINEN KYSYMYS P-1915/99 esittäjä(t): Chris Davies (ELDR) komissiolle (14. lokakuuta 1999) Aihe: Natura 2000 -ohjelman vahvistaminen 1. Mihin päivämäärään mennessä yhteisön kannalta merkittäviksi alueiksi luokiteltavien alueiden luettelo on hyväksyttävä? 2. Kuinka komissio aikoo varmistaa jäsenvaltioiden tekemien ehdotusten asianmukaisen arvioinnin? 3. Kuinka paljon henkilöstöä Euroopan ympäristönsuojelua käsittelevässä teemakeskuksessa on ja missä tehtävissä? 4. Mihin toimiin on ryhdytty sen varmistamiseksi, että teemakeskus käyttää riittävän laajoja ja ajan tasalle saatettuja tietolähteitä määrittäessään lajien ja elinympäristöjen jakaantumisen kussakin jäsenvaltiossa, jotta jäsenvaltioiden tekemiä ehdotuksia kyetään arvioimaan asianmukaisesti? 5. Onko komissio varma siitä, että teemakeskuksella on käytettävissään riittävät resurssit, jotta se voi hoitaa tehtäviään parhaiden standardien mukaisesti? 6. Aikooko uusi ympäristöasioista vastaava komission jäsen arvioida teemakeskusta saadakseen selville, voiko keskus hoitaa tehtävänsä aikataulun mukaisesti? Margot Wallströmin komission puolesta antama vastaus (11. marraskuuta 1999) 1. Komissio haluaisi hyväksyä yhteisön kaikkia kuutta luonnonmaantieteellistä aluetta koskevat merkittävien alueiden luettelot niin pian kuin mahdollista. Jäsenvaltiot ovat kuitenkin toimittaneet ehdotettuja alueita koskevat listat toisinaan huomattavasti myöhässä, minkä vuoksi komission on ollut pakko ryhtyä oikeudellisiin toimenpiteisiin. Suunniteltu luonnonmaantieteellisten alueitten mukaan jaoteltu aikataulu on seuraavanlainen: - vuoden 2000 aikana: Makaronesia - vuoden 2000 lopulla: Alppien alue - vuonna 2001: Atlantti, pohjoisen alue, Välimeri - vuonna 2002: mannermaa 2. Komissio on suunnitellut kutakin luonnonmaantieteellistä aluetta koskevia tieteellisiä seminaareja, jotka järjestettäisiin yhdessä Euroopan luonnonsuojelun teemakeskuksen kanssa. Kyseisten seminaarien toiminnasta ja osanottajalistoista on päätetty yhdessä jäsenvaltioiden kanssa. Tarkoituksena on arvioida alueista tehdyt kansalliset listat parhaimpien käytettävissä olevien tieteellisten tietojen perusteella. Komissio on siis muodostanut kantansa käytettävissä olevan tieteellisen asiantuntemuksen perusteella mutta huomauttaa, että luonnonvaraisten lintujen suojelusta 2 päivänä huhtikuuta 1979 annetussa neuvoston direktiivissä 79/0409/ETY(1) ja luontotyyppien ja luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/0043/ETY(2) ei määritellä ehdottomia määrällisiä kriteereitä, joiden avulla voisi tehdä jokaista yksittäistä aluetta koskevia päätöksiä. 3. Euroopan luonnonsuojelun teemakeskus on Euroopan ympäristökeskuksen alainen. Komissio ei puutu keskuksen työhönottoon tai tehtävien jakoon. Komission saamien tietojen mukaan kolme teemakeskuksen kantahenkilökuntaan kuuluvaa henkilöä arvioi tieteellisiä tietoja Natura 2000 -verkostoa varten. 4. Euroopan ympäristökeskus on ollut vastuussa tieteellisten tietojen keräystyöstä. Komissio puolestaan välittää teemakeskukselle kaikki hallussaan olevat tiedot: yhteisrahoitusta saaneet tieteelliset tutkimukset, Life-Nature -hankkeiden yhteydessä tehdyt selvitykset sekä erilaisten järjestöjen toimittamat tiedot. Komissio vaatii myös jäsenvaltioiden toimittavan kaikki niiden hallussa olevat tiedot teemakeskukselle. Komissio korostaa, että jotkut jäsenvaltiot eivät ole halunneet toimittaa luontoalueita ja yhteisön tärkeänä pitämiä lajeja koskevia kansallisia selvityksiään tai eivät ole vielä maininneet kaikkia luontotyyppejä tai lajeja, joita on Natura 2000 -alueiksi ehdotetuilla alueilla. 5. Komissio on monta kertaa korostanut ympäristökeskukselle ja teemakeskuksen johtokunnalle, että Natura 2000:n tieteellinen arviointi pitäisi asettaa etusijalle ja että teemakeskuksen keskeistä henkilöstöä pitäisi lisätä tätä tarkoitusta varten. 6. Teemakeskusten arviointi kuuluu viraston hallintoneuvostolle. Komissiolla, kuten myös parlamentilla, on hallintoneuvostossa kaksi edustajaa, ja se osallistuu mielellään luonnonsuojelun teemakeskuksen tarvitsemia resursseja koskevaan arviointiin (1) EYVL L 103, 25.4.1979. (2) EYVL L 206, 22.7.1992.